google/wiki40b huggingface dataset:
Η μορφή της γυναίκας

Υπόθεση

Στη Σουηδία, η Άννα Χολμ (Τζόαν Κρόφορντ) μια γυναίκα με παραμορφωμένο πρόσωπο, διευθύνει μια σειρά επιχειρήσεων που έχουν ως σκοπό να καλύπτουν την πραγματική της ενασχόληση, εκείνην της εκβιάστριας. Κάποια στιγμή συναντά έναν άνδρα, τον Τόρστεν Μπάρινγκ (Κόνραντ Βάιντ), ο οποίος φαίνεται να μην ενδιαφέρεται για την ουλή που καθιστά το πρόσωπό της φρικιαστικό και τον ερωτεύεται. Ο Τόρστεν Μπάρινγκ είναι γόνος πλούσιας οικογένειας, αλλά προτιμά να ατιμάζει το ευγενικό του όνομα ζώντας επίσης στην παρανομία. Το ζευγάρι συνεταιρίζεται, αλλά κάποια στιγμή, κατά τη διάρκεια μιας επίσκεψης της Άννα σε ένα από τα θύματά της, τη Βέρα Σέγκερτ (Όζα Μάσεν), μιας γυναίκας που απατά το σύζυγό της γιατρό Γκούσταβ Σέγκερτ (Μέλβιν Ντάγκλας), η Άννα αιφνιδιάζεται από το γιατρό. Ενώ η Άννα περιμένει τη σύζυγό του να της δώσει τα κοσμήματα προκειμένου να μην αποκαλύψει την απιστία της στον άνδρα της, εκείνος μπαίνει στο σπίτι και η Άννα προσπαθώντας να το σκάσει χτυπάει. Ο γιατρός την περνάει για κλέφτρα και όταν βλέπει την ουλή του προσώπου της, προθυμοποιείται να την βοηθήσει να γίνει καλά. Η εγχείρηση της Άννας έχει αίσιο αποτέλεσμα και η γυναίκα έχει σκοπό να βγει από την παρανομία. Αλλά είναι ακόμα ερωτευμένη με τον Τόρστεν, ο οποίος όταν την ξανασυναντά της ζητάει να συμμετάσχει στο σατανικό του σχέδιο. Ο ανιψιός του Τόρστεν, ο τετράχρονος Λαρς Έρικ (Ρίτσαρντ Νίκολς), αποτελεί εμπόδιο για τον άνδρα, καθώς πρόκειται να κληρονομήσει όλη την περιουσία των Μπάρινγκ. Ο Τόρστεν πείθει την Άννα, να παραστήσει την γκουβερνάντα στην οικία των Μπάρινγκ και να τον βοηθήσει να σκοτώσει τον Λαρς Έρικ.

Πληροφορίες

Παρά τις ευνοϊκές κριτικές που έλαβε η ταινία, δεν είχε εμπορική απήχηση, καθώς η Τζόαν Κρόφορντ θεωρούταν εκείνη την περίοδο δηλητήριο των ταμείων. Πρόκειται για τη μοναδική φορά στην καριέρα της, που η ηθοποιός απαρνήθηκε την κομψή της εικόνα για να υποδυθεί μια γυναίκα με παραμορφωμένο πρόσωπο.
Καλή Βρύση Καστοριάς

Γεωγραφία - Ιστορία

Η Καλή Βρύση βρίσκεται δίπλα στα σύνορα της Ελλάδας με την Αλβανία σε απόσταση 20 χλμ. ΒΔ. από το Νεστόριο και 36 Δ.-ΝΔ. από την Καστοριά. Αναφέρεται ως Καλέβιστα  το 1918, μετά την απελευθέρωση, στο ΦΕΚ 259Α - 29/12/1918 να ορίζεται έδρα της ομώνυμης κοινότητας που ανήκε στο νομό Φλωρίνης. Το 1928 με το ΦΕΚ 156Α - 08/08/1928 μετονομάζεται σε Καλή Βρύση. Το 1941 με το ΦΕΚ 257Α - 31/07/1941 αποσπάται στο νομό Καστοριάς. Σύμφωνα με το σχέδιο Καλλικράτης, μαζί με Διποταμιά και το Μεσόβραχο αποτελούν την τοπική κοινότητα Διποταμιάς που ανήκει στη δημοτική ενότητα Νεστορίου του δήμου Νεστορίου και σύμφωνα με την απογραφή 2011 δεν κατοικείται.
FCA Italy

Ιστορία

Τον Ιανουάριο του 1979, οι αυτοκινητοβιομηχανικές παραγωγικές δραστηριότητες του ομίλου Fiat διαχωρίστηκαν σε μια νέα θυγατρική, τη «Fiat Auto S.p.A.», ως μέρος μιας συνεχιζόμενης διαδικασίας αποκέντρωσης εντός της Fiat. Ο Βιτόριο Γκιντέλα ονομάστηκε διευθύνων σύμβουλος.
Η «Fiat Group Automobiles S.p.A.» δημιουργήθηκε την 1η Φεβρουαρίου 2007 από τη «Fiat Auto S.p.A.». Ταυτόχρονα τα τέσσερα τμήματα της Fiat Auto (Fiat, Alfa Romeo, Lancia και Fiat Professional) μετατράπηκαν σε τέσσερις Società per azioni (ανώνυμες εταιρείες), 100$ υπό τον έλεγχο της FCA. Οι πρώην διευθυντές της κάθε μάρκας έγιναν διευθύνοντες σύμβουλοι των νέων εταιρειών που δημιουργήθηκαν. Την ίδια στιγμή η μάρκα Abarth λειτούργησε εκ νέου ως Abarth & C. SpA, η πέμπτη ανεξάρτητη εταιρεία και πάλι 100$ υπό τον έλεγχο της FGA.
Στις 15 Δεκεμβρίου του 2014, η Fiat Group Automobiles S.p.A. μετονομάστηκε σε «FCA Italy S.p.A.», ενώ η αλλαγή της επωνυμίας ανακοινώθηκε στον τύπο την επόμενη ημέρα.
Η Maserati S.p.A. δεν είναι υπό τον έλεγχο της FCA Italy, καθώς ανήκει απευθείας στη μητρική εταιρεία της Fiat Chrysler Automobiles.
Σπήλαιο του Πανός στο Δαφνί

Το Σπήλαιο του Πανός στο Δαφνί βρίσκεται στους πρόποδες του Ποικίλου Όρους, πίσω από τη Μονή Δαφνίου και χρονολογείται στον 5ο αιώνα π.Χ. Ανακαλύφθηκε από τον Δημήτριο Καμπούρογλου λίγο μετά το 1890, κατά την διάρκεια της έρευνας που έκανε για την Αρχαία Ιερά Οδό. Η ανασκαφή του όμως έγινε το 1932 από τον Ιωάννη Τραυλό.

Περιγραφή

To σπήλαιο έχει βάθος 11,55 μέτρα και μέγιστο πλάτος 7,8 μέτρα, έχει χωνιοειδές σχήμα με άνοιγμα προς τον Βορρά. Κατά την αρχαιότητα το άνοιγμα αυτό ήταν κλειστό και υπήρχε μόνο μία στενή είσοδος εκεί. Μπροστά από το σπήλαιο υπήρχε ένα είδος αυλής που υποστηριζόταν από αναλημματικό τοίχο 2 μέτρα βόρεια της εισόδου. Στο εσωτερικό του υπήρχε ένας μικρός τοίχος με ορθογώνιες λαξεύσεις στο δάπεδο, παρόμοιες με αυτές που υπήρχαν στην αυλή. Στην αρχαιότητα πιθανόν όλες αυτές οι επιφάνειες ήταν επιχρισμένες, καθώς υπάρχουν πολλά ίχνη κονιάματος.

Χρήση

Το σπήλαιο ήταν κατά την αρχαιότητα λατρευτικό με τελετουργικές καύσεις προσφορών σε πυρές και θυσίες μικρών ζώων. Η λατρευόμενη θεότητα σύμφωνα με τον Ιωάννη Τραυλό, που έκανε τις ανασκαφές του σπηλαίου και βάση των ευρημάτων, ήταν ο θεός Πάνας. Πολλά σπήλαια στην ευρύτερη περιοχή της Αττικής ήταν αφιερωμένα στον Πάνα, καθώς λατρευόταν κυρίως σε απόμακρα σημεία από ταξιδιώτες που κατά την περιήγησή τους αναζητούσαν την προστασία του. Ο λατρευτικός σκοπός του σπηλαίου πιθανόν δε συνεχίστηκε μετά τον 5ο αιώνα π.Χ., καθώς δεν υπάρχουν άλλα ευρήματα που να μαρτυρούν περαιτέρω χρήση του. Θεωρείται όμως ότι κατά τα βυζαντινά χρόνια το σπήλαιο κατοικήθηκε για μικρό χρονικό διάστημα, από ασκητές και κατά την περίοδο της Τουρκοκρατίας χρησιμοποιήθηκε ως στάβλος.

Ευρήματα

Στους χώρους του σπηλαίου έχουν ανακαλυφθεί οστά μικρών ζώων που επιβεβαιώνουν τις τελετουργίες αλλά και τμήματα αγγείων και πήλινων ειδωλίων με ίχνη καύσης. Τα περισσότερα όστρακα και τμήματα αγγείων προέρχονταν από λουτροφόρους, με το χαρακτηριστικό πολύ στενό και υψηλό λαιμό. Αυτά τα αγγεία χρησιμοποιούνταν κυρίως στην τελετουργία των γάμων και στις κηδείες άγαμων προσώπων. Μερικά από αυτά φέρουν γραπτή διακόσμηση, μελανόμορφη και ερυθρόμορφη, με εξαιρετική τεχνοτροπία, αναπαριστώντας Σιληνούς, το θεό Πάνα, την Αφροδίτη (μυθολογία) και άλλες γυναικείες μορφές.
Λάο Τσε

Η ζωή του

Λίγα είναι γνωστά για τη ζωή του. Ο Λάο Τσε έγινε ένα σημαίνον πρόσωπο για τον κινέζικο πολιτισμό. Σύμφωνα με το μύθο, η μητέρα του τον εγκυμονούσε για 8 ή 80 χρόνια, και όταν γεννήθηκε είχε λευκά μαλλιά. Σύμφωνα με την παράδοση, ο Λάο Τσε ήταν γηραιότερος σύγχρονος του Κομφούκιου και εργαζόταν στην αυτοκρατορική βιβλιοθήκη της δυναστείας των Ζου. Εκεί και τον συνάντησε τυχαία ή εκ προθέσεως ο Κομφούκιος. Σύμφωνα με την ίδια ιστορία, τους επόμενους μήνες, οι δύο άντρες συζητούσαν περί τύπων και ευπρέπειας, βασικών στοιχείων του Κομφουκιανισμού. Ο Λάο Τσε ερχόταν σε αντίθεση με αυτά καθώς τα θεωρούσε πρακτικές χωρίς ουσία. Τα διδάγματα των Ταοϊστών αναφέρουν ότι οι συζητήσεις αυτές αποδείχθηκαν πιο εποικοδομητικές για τον Κομφούκιο, παρά το περιεχόμενο της βιβλιοθήκης.

Ταοϊσμός

Το έργο του Λάο Τσε, Τάο Τε Τσινγκ, είναι μια από τις σημαντικότερες πραγματείες της κινέζικης φιλοσοφίας. Καλύπτει πολλές πτυχές της φιλοσοφίας, από την εξατομικευμένη πνευματικότητα, μέχρι διαπροσωπικές δυναμικές και πολιτικές τεχνικές. Ο Λάο Τσε ανέπτυξε την έννοια του “Τάο” που συχνά μεταφράζεται ως “ο δρόμος”, και διεύρυνε τον ορισμό του σε μια αυθύπαρκτη τάξη και κατάσταση του σύμπαντος: ”Ο δρόμος που είναι η φύση”. Υπογράμμισε τη σημασία της “πράξης χωρίς πράξη”. Αυτό δεν σημαίνει ότι κάποιος πρέπει να στέκεται απαθής και να μην κάνει τίποτα, αλλά ότι πρέπει να αποφεύγει τις προσβλητικές ή επιθετικές πράξεις. Ο Λάο Τσε πίστευε ότι η βία πρέπει να αποφεύγεται όποτε είναι δυνατό, και ότι η στρατιωτική νίκη δεν πρέπει να είναι γιορτή αλλά πένθος για την αναγκαιότητα της βίας απέναντι σε ανθρώπινες υπάρξεις.
Κύπελλο Αυστρίας (ποδόσφαιρο ανδρών)

Ιστορικό

Η διεξαγωγή του Κυπέλλου Αυστρίας ξεκίνησε το 1919. Διακόπηκε την περίοδο του Άνσλους (1939-45), λόγω της αναγκαστικής ενσωμάτωσης της Αυστρίας από τη ναζιστική Γερμανία. Επίσης, δεν διεξήχθη από το 1950 ως το 1958.
Γενικά, ο θεσμός είναι περιορισμένου ενδιαφέροντος για τους φιλάθλους της χώρας. Για παράδειγμα το 2008 το Κύπελλο διεξήχθη μόνο με ερασιτεχνικές ομάδες, διότι η η Αυστρία ήταν διοργανώτρια του Ευρωπαϊκού πρωταθλήματος ποδοσφαίρου. Από το 2003 η διοργάνωση φέρει το όνομα μιας βιομηχανίας μπίρας, η οποία το επιχορηγεί.
Ως το 2007 πολυνίκης ομάδα του αυστριακού κυπέλλου είναι η Αούστρια Βιέννης με 27 τίτλους.

1939 ως 1945

Μετά την αναγκαστική προσάρτηση της Αυστρίας από τη ναζιστική Γερμανία το 1938, το Κύπελλο Αυστρίας δεν διεξήχθη. Από το έτος αυτό οι αυστριακές ομάδες μετείχαν αναγκαστικά στο Κύπελλο Γερμανίας. Μάλιστα το κατέκτησαν δυο φορές: το 1938 η Ραπίντ Βιέννης και το 1943 η Φερστ Βιέννα.
Αδόλφος Δ΄ του Χόλσταϊν

Βιογραφία

Ήταν ο πρωτότοκος γιος τού Αδόλφου Γ΄ κόμη τού Σάουενμπουρκ & Χόλσταϊν και της Αδελαΐδας τού Κέρφουρτ.
Ο πατέρας του σε μάχη εναντίον των Δανών αιχμαλωτίστηκε και δεν τον άφησαν ελεύθερο, παρά μόνο όταν αποκήρυξε το Χόλσταϊν και περιορίστηκε στο Σάουενμπουρκ.
Νίκησε αρκετές φορές τούς Δανούς. Το 1225 κέρδισε τη μάχη τού Μελλν εναντίον τού Αλβέρτου Β΄ κόμη τού Βάιμαρ-Όρλαμυνντε. Το 1227 με τον στρατό τού συνασπισμού του νίκησε στη μάχη τού Μπόρνχεβετ τον Βάλντεμαρ Β΄ της Δανίας και τους συμμάχους του Γουέλφους. Έτσι ανέκτησε το Χόλσταϊν. Το 1235 ίδρυσε το Κίελο και το 1238 το Ίτσεχοε. Το 1238 συμμετείχε σε Σταυροφορία στη Λιβονία. 
Στη ζέση της μάχης τού Μπόρνχεβετ, πήρε όρκο να γίνει μοναχός, έτσι το 1238 αποσύρθηκε σε μονή Φργκισκανών και το 1244 χειροτονήθηκε ιερέας στη Ρώμη. Οι δύο ανήλικοι γιοί του επιτροπεύθηκαν από τον Άβελ δούκα τού Σλέσβιχ, σύζυγο της κόρης του Ματίλντας. Το 1244 ίδρυσε το Νόιστατ τού Χόλσταϊν και απεβίωσε το 1261 στη μονή Φραγκισκανών τού Κιέλου, που είχε ιδρύσει. Το Χόλσταϊν διαιρέθηκε μεταξύ των δύο γιων του: ο Ιωάννης έλαβε το Κίελο και ο Γκέρχαρτ το Ίτσεχοε.
Α.Ο.Π. Κηφισιάς

Ιστορία

Η ιστορία της ομάδας ξεκινά με τη δημιουργία τμήματος πετοσφαίρισης από τον Α.Ο. Κηφισιάς. Η ομάδα αγωνίστηκε από το 1970 έως και το 1976 στην Α΄ Εθνική κατηγορία. Εν συνεχεία το τμήμα παρέμεινε ανενεργό. Έπειτα η ομάδα ανασυγκροτήθηκε, φτάνοντας και πάλι σε υψηλό επίπεδο, αγωνιζόμενη στην Α2 Εθνική κατηγορία την περίοδο 2006–07 κερδίζοντας το πρωτάθλημα και την άνοδο στην Α1 Εθνική κατηγορία. Το 2015 η ομάδα συγχωνεύθηκε με αυτή του Α.Ο. Μεταμόρφωσης, συνεχίζοντας την πορεία της στην Α1 Εθνική κατηγορία.
Μιχαήλ Αιλιανός

Βιογραφικά στοιχεία

Ήταν ο νεώτερος, και συγχρόνως ένας από τους σημαντικότερους των Ελλήνων οικονομολόγος και κοινωνιολόγος. Η επιστημονική και εγκυκλοπαιδική του μόρφωση ήταν φαινόμενο. Σε ηλικία 22 χρονών άρχισε να εκδίδει το πρώτο στην Ελλάδα οικονομικό φύλλο, τον «Οικονομολόγο Αθηνών». Η επιτυχία του φύλλου αυτού τον ώθησε να εκδώσει και άλλο περιοδικό, σε γαλλική γλώσσα, τον «Economiste d' Athènes», του οποίου η εμφάνιση σημείωσε αληθινό θρίαμβο.
Το 1946 ανέλαβε τη θέση του υφυπουργού συντονισμού στις κυβερνήσεις Τσαλδάρη και στην Κυβέρνηση Δημητρίου Μαξίμου 1947 μέχρι τις 17 Φεβρουαρίου. Στη συνέχεια διορίστηκε Υπουργός άνευ Χαρτοφυλακίου με καθήκοντα Υφυπουργού Τύπου και Πληροφοριών στις κυβερνήσεις του Σοφούλη και Διομήδη μέχρι το 1950.
Πέθανε σε ηλικία 70 ετών από συγκοπή και κηδεύτηκε στις 26 Ιουλίου 1966, με τιμές εν ενεργεία υπουργού.
Εδουάρδος της Σαξονίας-Άλτενμπουρκ

Βιογραφία

Ήταν ο τρίτος γιος του Φρειδερίκου δούκα της Σαξονίας-Άλτενμπουρκ και της Καρλόττας-Γεωργίνας, κόρης του Καρόλου Β΄ μεγάλου δούκα του Μελεμβούργου-Στρέλιτς.
Το 1852 απεβίωσε στο Μόναχο σε ηλικία 48 ετών.
Όσθριθ

Δολοφονία

Η Όσθριθ βρέθηκε στην δύσκολη κατάσταση να αντιμετωπίσει πολλές εμφύλιες διαμάχες στην οικογένεια της, σε μάχη εναντίον του αδελφού της Έγκφριθ της Νορθουμβρίας και του συζύγου της σκοτώθηκε ο μικρότερος αδελφός της Έλφγουιν της Ντέιρα (679). Ο Βέδας αναφέρει σχετικά με τον Έλφγουιν ότι ήταν "ένας νέος 18 ετών πολύ αγαπητός και στα δυο βασίλεια του οποίου ο βασιλιάς της Μερκίας Έθελρεντ είχε παντρευτεί την αδελφή". Ο φόνος της Όσθριθ από ευγενείς της Μερκίας (697) είναι ανεξήγητη σύμφωνα με την πλειοψηφία των ιστορικών πηγών. Η Ανν Ουίλιαμς αναφέρει ότι η αιτία της δολοφονίας βρισκόταν στην εχθρότητα που υπήρχε ανάμεσα στους κατοίκους της Μερκίας και της Νορθουμβρίας. Ο Κίρμπι γράφει ότι έγινε για εκδικητικούς λόγους χάρη της αδελφής της η οποία είχε δηλητηριάσει τον Πεάντα. Ο Φίνμπεργκ με την σειρά του γράφει ότι η ίδια και ο ευγενής της Οσέρ έγινε ύποπτος ότι προσπάθησε να φέρει το βασίλειο του Γούστερ υπό την κυριαρχία της Μερκίας. Η Όσθριθ τάφηκε στο αβαείο του Μπάρντνει, ήταν η μητέρα του Κέολρεντ της Μερκίας.
Πύλαρος

Περίληψη

Το 1912 η Αρχαιολογική Εταιρεία διεξήγαγε μικρή έρευνα κτηριακών καταλοίπων στη θέση Παλάτια της Πυλάρου, στην πεδιάδα της Αγίας Ευφημίας, τα οποία ερμηνεύτηκαν ως οχυρό. Αν και πρόσφατα αυτή η ερμηνεία αμφισβητήθηκε, δεν πρέπει να αποκλειστεί η αμυντική χρήση της θέσης στην Αρχαιότητα ως μέρους της ευρύτερης οχύρωσης της πεδιάδας.

Εισαγωγή

Στην βορειοανατολική πλευρά της Κεφαλονιάς κείται η Πύλαρος, στην πεδιάδα της Αγίας Ευφημίας και βορειοδυτικά του ομώνυμου χωριού. Εκεί βρίσκονται κατάλοιπα κτηριακού συγκροτήματος με την ονομασία «Παλάτια».

Η ιστορία των ανασκαφών

Τα κτίσματα περιγράφηκαν για πρώτη φορά στα τέλη του 19ου αιώνα από τον Ιωσήφ Παρτς, ο οποίος και τα ερμήνευσε ως φρουριακό συγκρότημα. Το 1912, στο πλαίσιο ερευνών της Αρχαιολογικής Εταιρείας στην Κεφαλονιά που χρηματοδοτήθηκαν από τον Ολλανδό φιλάρχαιο Adriaan Goekoop (1859-1914), ο Έφορος Νικόλαος Κυπαρίσσης και ο Σύμβουλος της Εταιρείας Αλέξανδρος Φιλαδελφεύς ερεύνησαν σύντομα τα κτηριακά λείψανα, τη φρουριακή χρήση των οποίων και υποστήριξαν. Κατά τη διάρκεια της δεκαετίας του 1990 η ερμηνεία των οικοδομικών λειψάνων τέθηκε εκ νέου κατά τη διάρκεια του δανο-ελληνικού προγράμματος επιφανειακής  έρευνας της Κεφαλονιάς. 
Τόσο ο Παρτς όσο και οι Κυπαρίσσης-Φιλαδελφεύς, που υποστήριξαν την οχυρωματική λειτουργία του συγκροτήματος, θεώρησαν ότι το οχυρό ήλεγχε τη βόρεια είσοδο της πεδιάδας με το ορθογώνιο οικοδόμημα να αποτελεί τον πύργο του. Σύμφωνα όμως με τα αποτελέσματα της δανο-ελληνικής έρευνας (Randsborg 2002), τα οικοδομικά λείψανα ανήκουν σε αγροικία και η δεξαμενή εξυπηρετούσε τις ανάγκες του κεντρικού ορθογώνιου κτηρίου. Ένα άλλο πρόβλημα είναι η χρονολόγηση του κτηρίου, καθώς οι παλαιότεροι ερευνητές το θεωρούσαν αρχαίο, ενώ οι μεταγενέστερες έρευνες το τοποθετούν στους νεώτερους χρόνους (recent structure). Σε κάθε περίπτωση, οι αναλημματικοί τοίχοι είναι αρχαίοι, ενώ το ίδιο μπορεί να υποστηριχθεί και για τη δεξαμενή, οπότε η αρχαία χρήση της θέσης είναι δεδομένη. Στη νότια πλευρά της πεδιάδας της Αγίας Ευφημίας, κοντά στον οικισμό Δρακοπουλάτων, εκτός από το οικοδόμημα με την ονομασία «της ωραίας το κάστρο» που περιέγραψε ήδη ο Παρτς, η Αρχαιολογική Υπηρεσία εντόπισε το 1991 τέσσερα ακόμη κτήρια, τα οποία διαθέτουν τριμερή διάταξη και τοιχοδομία κατά το ψευδοϊσόδομο σύστημα. Αυτά φαίνεται πως συνδέονταν με το ευρύτερο οχυρωματικό σύστημα της πεδιάδας, τμήμα του οποίου πιθανώς αποτελούσε και η θέση στην Πύλαρο. Επιπλέον, ταυτόχρονη έρευνα της Αρχαιολογικής Υπηρεσίας στα Παλάτια και τα Δρακοπουλάτα το 1993 απέφερε κεραμική ελληνιστικής-ρωμαϊκής εποχής.
Αρύβαλλος Μακμίλλαν

Ιστορικό του ευρήματος

Βρέθηκε σε κάποιον τάφο κοντά στο δρόμο προς τη Λιβαδειά το 1886 - 1888 και αγοράστηκε στη Θήβα από τον Μάλκομ Μακμίλλαν, ο οποίος το δώρισε στο Βρετανικό Μουσείο την άνοιξη του 1889, λίγο πριν ξεκινήσει για εξερευνητική αποστολή.

Περιγραφή

Είναι αγγείο μικρών διαστάσεων, μόλις 7 εκατοστών, διακρίνεται όμως για την κεραμική και ζωγραφική του αξία. Ο λαιμός είναι σχηματισμένος σε μορφή λεοντοκεφαλής που βρυχάται, κατασκευασμένης με το χέρι χωρίς καλούπι. Το σχήμα του κυρίου σώματος του αγγείου είναι αυτό της ληκύθου πρωτοκορινθιακού ρυθμού. Η πλατιά λαβή που καταλήγει στην κορυφή του κρανίου ανάμεσα στα αυτιά είναι διακοσμημένη με γοργόνειο αρχαϊκού τύπου και φαρδιά πλεξούδα. Ο λαιμός είναι διακοσμημένος με φοίνικες. Οι αγγειογραφία γύρω από το σώμα εικονίζει τρεις σκηνές. Η πρώτη σκηνή, ύψους 2 εκατοστών εικονίζει μάχη στην οποία παίρνουν μέρος 17 οπλισμένοι πολεμιστές. Η σκηνή είναι ζωγραφισμένη εν είδη κυκλικής ζωφόρου χωρίς αρχή και τέλος. Η δεύτερη σκηνή ύψους ενός εκατοστού εικονίζει καλπάζουσα ιπποδρομία, στην οποία παίρνουν μέρος έξι νεαροί ιππείς. Ένα άλογο συνοδεύεται από κύκνο, ένα άλλο από νάνο ή πίθηκο. Η τελευταία και εκπληκτικότερη σκηνή, ύψους μόλις τεσσάρων χιλιοστών εικονίζει κυνήγι λαγού με οκτώ σκύλους, έναν άνθρωπο και ένα θήραμα, που μπορεί να είναι  λαγός, αλεπού ή τσακάλι. Το σύνολο των αγγειογραφιών ολοκληρώνεται με μια ταινία που εικονίζει ακτίνες.

Ερμηνεία

Το αγγείο ήταν μάλλον ταφικό αγγείο που περιείχε βάλσαμο, άρωμα ή αιθέριο έλαιο.

Χρονολογία

Είναι το αρχαιότερο μελανόμορφο αγγείο. Χρονολογείται γύρο στα 640 π.Χ.
Αλεχάντρο Μαλντονάδο Αγκίρε

Καταγωγή και σπουδές

Γεννήθηκε στην Πόλη της Γουατεμάλας το 1936 και σπούδασε Νομικά στο Πανεπιστήμιο του Σαν Κάρλος.

Πολιτική σταδιοδρομία

Από τη δεκαετία του '60 ήταν μέλος του ακροδεξιού κόμματος Εθνικού Κινήματος Απελευθέρωσης (Movimiento de Liberacion Nacional ή  MLN), το οποίο φέρεται να έχει ξεκινήσει να χρησιμοποιεί τα τάγματα θανάτου εναντίον των κομμουνιστών. Υπήρξε υπουργός Παιδείας επί στρατιωτικού καθεστώτος του Αράνα Οσόριο (1970–1974) και υπερασπίστηκε τη Γουατεμάλα ενώπιον των Ηνωμένων Εθνών όταν η διεθνής κοινότητα απομόνωσε το στρατιωτικό καθεστώς του Λούκας Γκαρσία (1978–1982) για τις μεγάλες παραβιάσεις ανθρωπίνων δικαιωμάτων.
Υπηρέτησε ως δικαστής στο Συνταγματικό Δικαστήριο τρεις φορές. Ως δικαστής, υπερασπίστηκε τον πρώην δικτάτορα Εφρέν Ρίος Μοντ, στη δίκη του για γενοκτονία.Ειδικότερα, υπηρέτησε ως πρεσβευτής στον ΟΗΕ από το 1974 ως το 1976 (με έδρα τη Νέα Υόρκη) και από το 1978 ως το 1980 (με έδρα τη Γενεύη), ενώ την περίοδο 1991-95 ήταν πρεσβευτής στο Μεξικό. Από το 1995 ως το 1996 χρημάτισε υπουργός Εξωτερικών.
Μια εβδομάδα μετά το διορισμό του ως αντιπροέδρου τον Μάιο του 2015, διαδηλωτές ζήτησαν την παραίτησή του, επειδή ανέτρεψε την καταδικαστική απόφαση στη δίκη του Ρίος Μοντ.

Υπηρεσιακός πρόεδρος

Στις 2 Σεπτεμβρίου 2015, έπειτα από σωρεία καταγγελιών και την άρση της ασυλίας του προέδρου Ότο Πέρες Μολίνα από το Κογκρέσο μία ημέρα νωρίτερα, ο τελευταίος υπέβαλε την παραίτησή του από πρόεδρος. Υπηρεσιακός πρόεδρος ανέλαβε τότε ο Μαλντονάδο.
Πες το ψέματα

Υπόθεση

Ο Στέλιος Βανδής, που δουλεύει ως αρχιτέκτονας, ζει στη Χαλκίδα και διατηρεί πολλά χρόνια σχέση με τη Νάντια Κατσιγιάννη. Οι οικογένειές τους αντιδρούν σ' αυτή τη σχέση καθώς παρόλο τον μακρόχρονο δεσμό τους δεν έχουν παντρευτεί ακόμη. Παρόλα αυτά, ο Στέλιος ετοιμάζεται να κάνει πρόταση γάμου στη Νάντια έχοντας ετοιμάσει το σπίτι που ζήσουν μαζί στη Χαλκίδα. Όταν, όμως, τελικά της κάνει την πρόταση γάμου, εισβάλει στην ζωή του μια άγνωστη, η Ρίτα, και από αυτό το σημείο και μετά τα ψέματα και οι ανατροπές γίνονται καθημερινότητα στη ζωή όλων. Η σχέση με την Νάντια γίνεται περίπλοκη ενώ η Ρίτα παρουσιάζεται ως αρραβωνιαστικιά του Στέλιου προσπαθώντας να ξεφύγει από τα οικονομικά προβλήματα που αντιμετωπίζει. Τελικά ύστερα από πολλές ανατροπές στις ζωές τους ο Στέλιος και η Ρίτα καταλήγουν ζευγάρι.
Γουόλτερ Φρέντερικ Μόρισον

Βιογραφία

Γεννήθηκε στο Ρίτσφιλντ της πολιτείας Γιούτα των ΗΠΑ και κατοικούσε στη Μονρόε.Ήταν παντρεμένος με τη Λου. Στη διάρκεια του Δευτέρου Παγκοσμίου Πολέμου παρακολούθησε τις πτήσεις βομβαρδιστικών στην Ιταλία, ενώ συνελήφθη και παρέμεινε αιχμάλωτος πολέμου επί 48 ημέρες.

Η εφεύρεση του δίσκου φρίσμπι

Ο Μόρισον ισχυριζόταν ότι ο ίδιος είχε συλλάβει την αρχική ιδέα για το φρίσμπι όταν έριξε ένα καπάκι από ένα μεταλλικό κουτί με ποπ κορν μαζί με την τότε φιλενάδα του, Λου. Επειδή το καπάκι έφυγε μακριά, βρέθηκε από τον Μόρισον ότι τα κατσαρολάκια για γλυκά πετούσαν καλύτερα και ήταν πιο κοινά. Μαζί με τη Λου έφτιαξαν μια μικρή επιχείρηση και πουλούσαν "Flyin' Cake Pans" (ιπτάμενα κατσαρολάκια για γλυκά) στις ακτές της Σάντα Μόνικα, στην Καλιφόρνια.
Το 1946 ο 26χρονος από την Γιούτα συνέλαβε την ιδέα ενός σχεδίου για τον πρώτο στον κόσμο ιπτάμενο δίσκο, τον οποίο ονόμασε Whirlo-Way. Το 1948 στην επιχείρηση εισήλθε και ο επενδυτής Γουόρεν Φραντσιόνι, ο οποίος κάλυψε το κόστος για να επικαλυφθεί ο δίσκος με πλαστικό. Το 1955 ο Μόρισον και η Λου σχεδίασαν τον "Δίσκο του Πλούτωνα" (Pluto Platter), που ήταν το αρχέτυπο όλων των σύγχρονων ιπτάμενων δίσκων. Η ονομασία οφείλεται στην μανία με τα ΑΤΙΑ, που κυριαρχούσε στην Αμερική τη δεκαετία του 1950. Στις 23 Ιανουαρίου 1957 τα δικαιώματα του Pluto Platter πωλήθηκαν στην εταιρεία κατασκευής παιχνιδιών Wham-O, η οποία το 1958 Wham-O πρόσθεσε το όνομα Frisbee στο αρχικό όνομα του δίσκου, το οποίο ήταν μια δυσορθογραφία της εταιρείας Frisbie Pie Company. Το παιχνίδι σύντομα απέκτησε δημοφιλία, κυρίως μεταξύ των φοιτητών στις ΗΠΑ. Σχεδόν 100 εκατομμύρια πλαστικοί δίσκοι «φρίσμπι» είχαν πουληθεί έως τα τέλη της δεκαετίας του 1980, ενώ είχαν δημιουργηθεί και πανεπιστημιακά τουρνουά για αγώνες με «φρίσμπι». 
Ο Μόρισον απεβίωσε το 2010. Το όνομά του φέρει ένα γήπεδο ντισκ γκολφ στην πόλη Χολαντέι της Γιούτα.
Τζαμόν Γκόρντον

Κολλεγιακή καριέρα

Ο Τζαμόν Γκόρντον εισήχθη το 2003 σε ηλικία 19 ετών στο Πανεμιστήμιο Βιρτζίνια Τεκ, αμέσως αφού τελείωσε το λύκειο Άντριου Τζάκσον, το οποίο στεγάζεται στη γενέτειρά του, την πόλη Τζάκσονβιλ (Φλόριντα).
Αγωνίστηκε για πρώτη φορά στο Κολλεγιακό πρωτάθλημα με τη μπασκετική ομάδα του Πανεπιστημίου του, τους Βιρτζίνια Τεκ Χόκις, με τους οποίους μάλιστα πραγματοποίησε αρκετά καλές εμφανίσεις, οι οποίες τον οδήγησαν στα Ντραφτ του ΝΒΑ το 2007, αμέσως μετά την αποφοίτησή του από το Πανεπιστήμιο όπου φοιτούσε.
Ο Γκόρντον δεν κατάφερε να εντυπωσιάσει στα Ντραφτ, με αποτέλεσμα να μην καταφέρει να εξασφαλίσει αμέσως συμβόλαιο με κάποια ομάδα του ΝΒΑ.

Επαγγελματική καριέρα

'Ο,τι δεν έγινε μετά το τέλος των ντραφτ το 2007, έγινε λίγο καιρό αργότερα, με τον Γκόρντον να υπογράφει επαγγελματικό συμβόλαιο συνεργασίας με τους Ντάλας Μάβερικς, στους οποίους όμως δεν κατάφερε να εντυπωσιάσει. Την πρώτη Οκτωβρίου του 2007, ο Γκόρντον μεταπήδησε στους Ουάσινγκτον Ουίζαρντς, με τη φανέλα των οποίων μάλιστα αγωνίστηκε οκτώ μέρες αργότερα στον αγώνα με αντίπαλο τους Κλίβελαντ Καβαλίερς. Δύο μέρες μετά το συγκεκριμένο ματς, ο Γκόρντον αποτέλεσε παρελθόν από την ομάδα των Ουίζαρντς.
Το 2007, ο Γκόρντον άφησε για πρώτη φορά στην καριέρα του την Αμερική και ταξίδεψε στην Ευρώπη με προορισμό την Τουρκία και συγκεκριμένα την Αντάλια Μπελεντιγιέσι. Στην τουρκική ομάδα παρέμεινε μέχρι και το τέλος της αγωνιστικής περιόδου 2007-08.
Το 2008 μεταπήδησε στη γειτονική Ελλάδα και υπέγραψε στα Τρίκαλα, ωστόσο αποτέλεσε παρελθόν από τον τοπικό σύλλογο ελάχιστες μέρες αργότερα. Στη συνέχεια ταξίδεψε στη Γερμανία και τον Οκτώβριο του 2008 υπέγραψε στους Άρτλαντ Ντράγκονς, ωστόσο ένα μήνα αργότερα αποτέλεσε παρελθόν από το σύλλογο πριν καν προλάβει να καταγράψει κάποια συμμετοχή.
Επόμενος σταθμός στην καριέρα του Γκόρντον ήταν οι Κολωνία 99ερς, στους οποίους παρέμεινε για τρεις μήνες πραγματοποιώντας συνολικά εννιά συμμετοχές. Τον Ιανουάριο του 2009, ο Γκόρντον ταξίδεψε στην Κροατία για λογαριασμό της ΚΚ Σπλιτ, στην οποία παρέμεινε μέχρι και το τέλος της αγωνιστικής περιόδου 2008-09.
Το καλοκαίρι του 2009 επέστρεψε για δεύτερη φορά στην καριέρα του στην Ελλάδα και υπέγραψε επαγγελματικό συμβόλαιο συνεργασίας με το Μαρούσι, στο οποίο παρέμεινε για μία σεζόν. Το καλοκαίρι του 2010 πήρε μεταγραφή για τον Ολυμπιακό Πειραιώς στον οποίο παρέμεινε επίσης για ένα χρόνο έχοντας καταφέρει μάλιστα να κατακτήσει το Κύπελλο Ελλάδας του 2011.
Μετά το τέλος της αγωνιστικής περιόδου 2010-11, ο Γκόρντον μεταπήδησε στην Τουρκία για λογαριασμό της Γαλατάσαράι, στην οποία παρέμεινε για ένα χρόνο. Στις 10 Ιουλίου του 2012 μεταπήδησε στην επίσης τουρκική Αναντολού Εφές, στην οποία παρέμεινε για δύο χρόνια, έχοντας καταφέρει μάλιστα να φτάσει μέχρι τον τελικό του Κυπέλλου Τουρκίας για το 2014.
Τον Ιούλιο του 2014, ο Τζαμόν Γκόρντον μεταγράφηκε στην Νταρουσάφακα, όπου παρέμεινε για δύο χρόνια. Τον Ιανουάριο του 2017, συμφώνησε με την ομάδα του Άρη. Στις 8 Μαρτίου του ίδιου έτους, οι "κίτρινοι" έλυσαν την συνεργασία τους με τον Γκόρντον, κοινή συναινέσει. Ύστερα υπέγραψε στην ιταλική Πιστόια αλλά στις 10 Δεκεμβρίου 2017 αποφάσισε να αποσυρθεί από την ενεργό δράση.